**VšĮ ALANTOS TVM EKOLOGINIS ŪKIS- TAI ŽMOGAUS, GAMTOS IR MOKSLO RYŠYS**

Pastaruoju metu vis labiau akcentuojamas žemės ūkio bei aplinkosaugos bendradarbiavimas. Žemės ūkio veikla turi tiesioginį poveikį klimato kaitai, dirvožemio erozijai, bei nykstančių gyvūnų rūšių išsaugojimui. Visos Europos Sąjungos lygmeniu ūkiai skatinami vykdyti aplinkai nekenksmingą ūkinę veiklą. Ekologiškos žemės ūkio produkcijos paklausa nuolat didėja, nes vartotojai nori sveiko maisto ir švarios aplinkos.

VšĮ Alantos technologijos ir verslo mokyklos ekologiniame ūkyje moksleiviai atlieka praktiką ir gilina žinias ekologinės augalininkystės ir ekologinės gyvulininkystės srityse. Mokomasis ūkis sertifikuotas pagal ekologinės gamybos statusą. Kiekvienais metais ūkio laukai, gyvūnai ir gaminama produkcija sertifikuojama VšĮ“ Ekoagros“ ir yra suteikiamas ekologinio ūkio sertifikatas, kuris garantuoja produkcijos kokybę.

Ekologinis ūkis yra praktinė mokymo bazė žemės ūkio gamybos verslo darbuotojo, dekoratyvinio želdinimo ir aplinkos tvarkymo verslo darbuotojo specialybių moksleiviams. Ūkyje auginami ekologiški augalininkystės ir gyvulininkystės produktai: žieminiai rugiai, žieminiai kviečiai, avižos, bulvės, dobilai, laikomi mėsiniai galvijai, avys, yra bitynas. Iš ekologiškos produkcijos pagamintais patiekalais maitinasi moksleiviai, darbuotojai ir mokyklos svečiai. Sriuba valgykloje galima vaišintis nemokamai visus mokslo metus, o darbuotojai dovanų gauna ekologiškų ūkyje užaugintų produktų. Tai skatina moksleivius ir darbuotojus dalyvauti mokomojo ūkio veikloje ir prisidėti prie ekologinio žemės ūkio plėtros.

Visi norintys teorinių žinių ir praktinių įgūdžių gali įgyti mokyklos sektorinio praktinio mokymo centre. VšĮ Alantos technologijos ir verslo mokykla teikia mokymo ir konsultavimo paslaugas ekologinio žemės ūkio veiklos ir plėtros klausimais ir yra akredituota konsultavimo paslaugas teikianti įstaiga pagal šias sritis: „Ekologinis ūkininkavimas“, „ Agrarinė aplinkosauga ir ūkininkavimas saugomose teritorijose“, “Teisės aktų nustatytų žemės ūkio veiklos reikalavimų, geros agrarinės ir aplinkosauginės būklės standartų ir darbo saugos reikalavimų klausimais“. Juk ekologinis žemės ūkis-tai mūsų ateitis.

Vida Šeikienė

VšĮ Alantos TVM ekologinio ūkio administratorė

Vyr. profesijos mokytoja